Bursa angajatorilor, aflată la ediția a II-a, eveniment organizat de Grupul Observatorul Prahovean, în parteneriat cu AJOFM Prahova, și-a deschis porțile, la finele săptămânii trecute. 20 de companii de top din Prahova au prezentat o ofertă bogată de locuri de muncă, peste 400. Desfășurată în parteneriat cu Agenția Județeană de Ocupare a Forței de Muncă Prahova, Bursa angajatorilor a reprezentat, deopotrivă, o oportunitate pentru cei aflați în căutarea unui loc de muncă, dar și pentru angajatori.
Timp de două zile, în perioada 22 – 23 martie, la Palatul Culturii din Ploiești, a avut loc Bursa angajatorilor, eveniment aflat la ediția a II-a.
Pe durata evenimentului, cei aflați în căutarea unui job au avut posibilitatea să se adreseze direct unor companii și instituții de top din Prahova.
Evenimentul s-a dovedit un real succes având în vedere numărul mare al participanților, având în vedere paleta largă de locuri de muncă.
Citește și: Târgul de joburi de la Palatul Culturii Ploiești, un eveniment de interes pentru angajatori și forța de muncă
Pe lista companiilor și instituțiilor publice care au avut standuri de prezentare la Bursa angajatorilor se numără Supermarket la Cocoș, Coca-Cola HBC, Habau, Bergenbier, Carmistin, Elis Pavaje, Coni, Cameron, Mediurg, Pecef, Resoner Auto Truck, Ness Proiect Europe, Manpower, Credyram, British American Tobacco, Titan Academy, NN România, Dekomte, Inspectoratul Județean de Poliție Prahova, Gruparea Mobilă de Jandarmi Prahova.
Ediția a II-a a Târgului de joburi – Bursa angajatorilor 2024 s-a dovedit un real succes, atât pentru cei aflați în căutarea unui loc de muncă, dar inclusiv pentru angajatorii de top din Prahova. Încă de la primele ore, sute de persoane aflate în căutarea unui loc de muncă au vizitat standurile de prezentare ale marilor companii din Prahova.
Conform estimărilor specialiștilor AJOFM Prahova, în prima zi au fost peste 1000 de participanți aflați în căutarea unui loc de muncă, iar în a doua peste 800.
Prima bursă din 2024 organizată în Prahova
Cristina Stoichici, director AJOFM Prahova: "Noi suntem parteneri în acest eveniment organizat de Grupul Observatorul Prahovean. Este a II-a ediție, pentru că prima ediția a avut succes și este din ce în ce mai interesant.
După cum ați observat sunt angajatori foarte mari din județ care au venit cu oferta lor de locuri de muncă. Este adevărat că este prima bursă pe anul acesta pentru că, nu-i așa, până în martie nu prea se fac angajări.
Noi am reușit să ocupăm peste 1000 de oameni prin serviciile noastre de mediere, însă cum vedeți, la bursă, este o experiență cu totul altfel decât doar așa o mediere pentru fiecare persoană cu ce angajator își dorește.
La bursă fiecare are posibilitatea să vadă oferta mai multor firme și, având în vedere că sunt companii mari, de top, din județ, ele se prezintă și foarte bine.
Unii dintre ei au vrut să analizeze care este calitatea forței de muncă și o să vedem și mâine lucrul acesta pentru că, din experiența ediției anterioare, am văzut că sâmbăta vin persoane care își caută un alt loc de muncă, și nivelul calificărilor crește. Interesul este mare fiind și prima bursă din județ de anul acesta.
Acum o să testăm piața, să vedem ce oferte sunt și, bineînțeles, să vedem oamenii din ce categorii, ce meserii și ce își doresc să lucreze".
Bursa angajatorilor 2024. Locuri de muncă la companii de top din Prahova
Dragoș Constantin, manager Titan Academy: "Este o oportunitate unică, în momentul actual, pentru tinerii absolvenți de studii, în cazul nostru în domeniul sportiv în cazul nostru. Tocmai am primit câteva CV-uri și avem un feedback bun. Suntem bucuroși că suntem aici. Vă mulțumim că faceți lucrul ăsta pentru noi!".
Laurențiu Constantin, specialist Resurse Umane în cadrul Ness Project Europe: "Toată lumea își caută de lucru. Sunt interesați, sondează… După cum vedeți este foarte aglomerat. Începutul acesta este unul bun.
Indiferent că ești tânăr, mai în vârstă, senior, junior sau mai experimentat, avem câte un loc pentru fiecare pentru că sunt mai multe companii în cadrul grupului și pentru fiecare putem găsi câte ceva: și muncitor calificat, și TESA, și economiști, și ingineri…
Cine vrea, poate să găsească. Contează experiența, contează nivelul de experiență. Suntem deschiși".
Dana Dragoș, specialist în recrutare în cadrul Bergenbier: "Este pentru prima dată pentru noi. Nu am participat la ediția trecută și ne-am bucurat foarte tare când am avut ocazia și ne-am mobilizat și foarte repede pentru acest eveniment.
Pentru noi este important să intrăm în contact cu oamenii pentru că vrem să-i atragem, practic, să lucreze pentru compania noastră"
Doina Purchel, director general adjunct PECEF Tehnica: "Ce părere avem? Foarte bună pentru că am participat și anul trecut, am venit și acum. Se pare că este un succes. Este foarte multă lume. Bine, ați și mediatizat acest eveniment.
Este foarte în regulă. Noi am întâlnit aici persoane doritoare. Așa cum vedeți noi ne-am făcut o listă întreagă de locuri de muncă pe care să le găsim aici, să le umplem aici cu oamenii de aici, care vin și caută locuri de muncă.
Îmbucurător este că sunt foarte mulți tineri care caută locuri de muncă. E un lucru foarte, foarte bun după părerea mea. Sperăm să fie un succes și pentru noi această participare."
Dr. Cristian Vintilescu Jr. – Mediurg: "Ne bucurăm că suntem alături de dumneavoastră. Cu o experiență de 30 de ani în domeniu, suntem onorați să vă fim alături. Ziua de astăzi este foarte interesantă.
Foarte multe persoane participă la acest eveniment și dorim să vă felicităm. Sunt foarte mulți oameni care sunt interesați de eveniment și își caută un loc de muncă".
Claudia Ilie, asistent manager Resoner: "Este o bună oportunitate, atât pentru cei tineri, cât și pentru cei mai puțini tineri care își doresc să schimbe ceva sau să facă ceva nou. Este un lucru ok și foarte bine făcut".
Mihai-Daniel Mantoiu, manager Agenția Ploiești din cadrul NN România – Asigurări: "Este un eveniment la care am participat și anul trecut. Văd interes din partea oamenilor. Peste tot știu că există deficit de personal.
La fel și la noi la NN. Suntem în continuă căutare. Căutăm oameni, să zic așa, perseverenți, care vor să câștige un ban în plus sau să facă un job sau o carieră din job-ul de consultant. Tineri, de toate vârstele, sunt bineveniți".
George Cristea, administrator CONI: "A fost oportună organizarea acestui eveniment și, pentru noi care suntem prima dată, este interesant și este un lucru bun pentru noi, CONI, am găsit cam ce ne trebuie".
Manuela Pietrușel, manager Resurse Umane – Supermarket La Cocoș: "Vine în sprijinul nostru, al angajatorilor, să interacționăm direct cu potențialii noștri angajați. Este o idee bună, excelentă"
Ionela Dănilă – Habau România: "Până în acest moment, să fiu sinceră, a fost destul de aglomerat, ceea ce este un lucru foarte bun și sperăm să plecăm cu câteva CV-uri bune pe job-urile pe care le avem și așteptăm să ne invitați și la celelalte târguri care vor urma. Noi am fost și în toamnă și ne-a plăcut.
Așteptăm candidații să vină în număr cât mai mare. De data aceasta avem mai multe job-uri disponibile și cu noile proiecte pe care le-am câștigat de curând așteptăm ca lucrurile să intre pe un făgaș foarte bun", a precizat
Sorina Chivu – SLB: "Este un eveniment util, dar noi am fost prezenți și vizibili în fiecare an aici. Este o oportunitate pentru cei care sunt în căutarea unui loc de muncă să ne cunoască, să înțeleagă cu ce ne ocupăm și ce le putem oferi",
Cristian Paje, coordonator specialist în dezvoltare în cadrul Coca – Cola HBC: "Aglomerație este întotdeauna pentru că suntem un angajator foarte mare. Coca-Cola Ploiești reprezentă Hellenic, iar Coca – Cola Hellenic reprezintă 29 de țări, iar fabrica din Ploiești este una dintre cele mai mari fabrici din Hellenic și oportunitățile sunt diverse. Probabil, de aici, interesul cetățenilor din Ploiești.
Bineînțeles le stăm la dispoziție și venim și cu oferte în momentul de față. Evenimentul se desfășoară pe două zile. Este destul interesant și pentru noi ca angajator, cât și pentru oameni. De ce? Pentră că trăim într-o epocă în care găsim din ce în ce mai greu forța de muncă și calificată.
E bine ca oamenii să fie deschiși și să caute întotdeauna ceva nou pentru că, așa cum am mai spus, trăim într-o epocă în care îți trebuie doar un pic de curaj ca să aplici pentru o poziție, și bunăvoință și cei șapte ani de acasă și apoi totul decurge din ce în ce mai normal".
Loredana Stocheci, asistent manager Elis Pavaje: "Nu mă așteptam să fie populată de la prima oră a dimineții. Suntem foarte încântați să participăm anul acesta. Este prima dată când venim, dar avem o experiență pozitivă".
Laura Antimiu, inspector principal IPJ Prahova: "Mi se pare un eveniment deosebit de benefic pentru că putem să prezentăm părțile frumoase ale muncii de poliție.
Dorim să le arătăm oamenilor și munca din spatele activității de polițist, lucrurile pozitive și lucrurile mai grele pe care le desfășurăm noi.
Vrem să-i îndrumăm către o carieră de polițist, fie ea prin intermediul Școlii de Agenți de Poliție "Vasile Lascăr" sau prin intermediul Academiei de Poliție, dar și prin încadrările din sursă externă pe care le-am avut de-a lungul timpului".
Pentru că și a doua ediție a fost un real succes, confirmat de reprezentanții companiilor participante, Grupul Observatorul Prahovean a decis să continue acest proiect dedicat pieței forței de muncă, pregătind o a treia ediție a târgului de joburi – Bursa Angajatorilor, care se va desfășura în toamna acestui an.